Philip Withnall
philip@tecnocode.co.uk
Will Thompson
wjt@endlessos.org
Milan Crha
mcrha@redhat.com
Hogyan használja a Szoftver a metaadatokat
Úr Balázs
ur dot balazs at fsf dot hu 2024.

# Szoftverek metaadatai

# Képernyőképek

A Szoftver megjeleníti a képernyőképeket egy alkalmazás részletes oldalán. Ennek jellemzően az alkalmazás különböző ablakainak vagy párbeszédablakainak képernyőképeit kell tartalmaznia, hogy a felhasználó gyorsan megismerhesse az alkalmazás funkcióit, megjelenését és egyebeket.

Ha egynél több képernyőkép van az alkalmazás metainformációs fájljában, akkor a Szoftver a képernyőképeket körhinta módon jeleníti meg.

Abban az esetben, ha az alkalmazás metainformációs fájlja nem tartalmaz képernyőképet, akkor egy helykitöltő ikon jelenik meg az alábbi `Nincsenek képernyőképek` szöveggel:

A helykitöltő ikon másképp nézhet ki, ha egyéni ikontémát használ.

A képernyőképek elavulhatnak, ahogy az alkalmazás felhasználói felülete változik. Tehát ha a Szoftver képernyőképeket jelenít meg egy alkalmazáshoz, fontos ellenőrizni, hogy ezek a képernyőképek naprakészek-e vagy elavultak.

Javíthatja az alkalmazás képernyőképének információit:

Hogyan adhat hozzá hiányzó alkalmazás-képernyőképeket

# Alkalmazás környezetsávja

A Szoftver alkalmazásban az alkalmazás környezetsávja csempék gyűjteménye az alkalmazás részletes oldalán, amelyek a következő részleteket jelenítik meg.

Tárhely

Biztonság

Hardvertámogatás

Korhatár-besorolás

Ez az alkalmazás környezetsávját jeleníti meg a Szoftver alkalmazáshoz:

A csempék a fenti sorrendben jelennek meg (a `Tárhely` csempével kezdve a bal oldalon).

Az alábbiakban az egyes csempék részletes ismertetése következik.

# Tárhely

A Szoftver egy tárhely csempét jelenít meg az alkalmazás részletes oldalán. Ha az alkalmazás nincs telepítve, akkor megjeleníti a telepítéséhez szükséges becsült letöltési méretet. Ha az alkalmazás telepítve van, akkor az alkalmazás által használt tárhelyet jeleníti meg.

A méretek a Szoftver háttérprogramja (például flatpak vagy RPM) által szolgáltatott adatokból kerülnek kiszámításra, és nincsenek megadva az alkalmazás által biztosított metaadatokban. Semmit sem lehet tenni, hogy egy alkalmazás metainformációs fájljának szerkesztésével befolyásolni lehessen ezt a csempét. Ez a teljesség kedvéért van itt feltüntetve.

# Biztonság

A Szoftver egy biztonság csempét jelenít meg az alkalmazás részletes oldalán. Ez összefoglalja az arra vonatkozó információkat, hogy az alkalmazás telepítése és futtatása biztonságosnak tekinthető-e, vagy óvatosságra lehet-e szükség, mielőtt megbízik benne.

Ez a csempe egyesíti az alkalmazás által a futtatás során kért jogosultságokra vonatkozó információkat (például jogosultság a fájlok olvasásához), valamint az alkalmazás fejlesztésének módjára vonatkozó információkat. A szabad szoftveralkalmazások, amelyeknél a forráskód nyilvánosan olvasható, biztonságosabbak lehetnek, mint a tulajdonosi szoftverek, mivel felülvizsgálhatók.

A csempére kattintva megjelenő párbeszédablak felsorolja az alkalmazás által kért különböző jogosultságokat, valamint néhány információt a licencről és a futtatókörnyezetről.

Javíthatja a biztonsági információkat:

Hogyan javíthatja a helytelen biztonsági és jogosultsági információkat

# Hardvertámogatás

A Szoftver egy hardvertámogatás csempét jelenít meg az alkalmazás részletes oldalán. Ez egyesíti az alkalmazás hardverkövetelményeire és a számítógép hardveres képességeire vonatkozó információkat azzal a céllal, hogy kiemelje az inkompatibilitásokat vagy a hiányzó követelményeket – vagy jelezze, hogy az alkalmazásnak megfelelően kell működnie inkompatibilitás nélkül.

A kód a következő hardvereket vizsgálja. A jövőben több is támogatott lehet.

Van-e vagy szükség van-e érintőtáblára, egérre vagy billentyűzetre

Szükség van-e játékvezérlőre

A legkisebb és ajánlott kijelzőméret, amelyre az alkalmazás skálázható

Nem lehet megbízhatóan megállapítani, hogy egy játékvezérlő jelen van-e, mivel gyakran kihúzva maradnak, mert a normál számítógép-használathoz nincs rájuk szükség.

A csempére kattintva megjelenő párbeszédablak felsorolja az alkalmazás különböző hardverkövetelményeit, és azt, hogy valamelyik nem teljesül-e.

Javíthatja a hardverinformációkat:

Hogyan adhat hozzá hiányzó hardverinformációkat

# Korhatár-besorolás

A Szoftver egy korhatár-besorolás csempét jelenít meg az alkalmazás részletes oldalán. Ez megmutatja, hogy az alkalmazás milyen korosztály számára megfelelő az alkalmazás által deklarált különböző típusú tartalmak alapján. Ez az információ az Ön országa játék- vagy filmminősítő tanúsítványaihoz hasonló formátumban kerül összefoglalásra.

Ez például kiemeli, hogy egy játék tartalmaz-e erőszakot, vagy hogy egy alkalmazás tartalmaz-e alkalmazáson belüli reklámot.

A csempére kattintva megjelenő párbeszédablak felsorolja az alkalmazásban lévő különböző típusú tartalmakat és az adott tartalom súlyosságát.

Javíthatja a korhatár-besorolási információkat:

Hogyan adhat hozzá hiányzó tartalomértékelési információkat

# Licenc

A Szoftver egy olyan csempét jelenít meg, amely jelzi, hogy az alkalmazás szabad szoftver, vagy a licence tulajdonosi, különleges vagy ismeretlen. Ez a csempe részletesebb információkat tartalmaz a projekt licencéről. Ez a csempe felsorolja az ingyenes szoftverek néhány előnyét is. Tudjon meg többet

Néha a licencinformációk nem megfelelőek egy alkalmazásnál, és így egy valójában szabad szoftverként ismert alkalmazás „tulajdonosiként” jelenik meg. Hasonlóképpen, néha a licencinformációk ismeretlenek.

A Szoftver zöld színnel emeli ki az ingyenes és nyílt forráskódú licenceket, sárgával pedig a tulajdonosi és különleges licenceket, ahogy itt látható. Az ismeretlen licencek szürkével vannak kiemelve.

Hozzáadhatja vagy javíthatja a licencinformációkat:

Hogyan javíthatja a helytelen licencelési információkat

# Hivatkozások

A Szoftver megjeleníti az alkalmazás erőforrás-hivatkozásait a hivatkozás csempén. Ezek a következők:

| Webhely hivatkozása
| Adományozás hivatkozása
| Fordítási közreműködés hivatkozása
| Hibajelentés hivatkozása
| Súgó hivatkozása
| Kapcsolatfelvétel hivatkozása

Ezen hivatkozások némelyike vagy mindegyike jelen lehet attól függően, hogy szerepelnek-e az alkalmazás metainformációs fájljában.

Abban az esetben, ha az alkalmazás metainformációs fájlja nem tartalmaz semmilyen hivatkozást, a következő kérdőjellel ellátott csempe jelenik meg.

Javíthatja a hivatkozásokat:

Hogyan adhat hozzá hiányzó hivatkozásokat

# Körhinta csempe

A Szoftver által kiemelt alkalmazások a főablak tetején lévő körhintában jelennek meg, ahogy itt látható. Minden egyes körhinta csempének olyan háttérszíne van, amely az alkalmazás ikonjából kerül automatikusan kinyerésre. Néha ez a háttérszín nem teljesen megfelelő az alkalmazáshoz, és az alkalmazás fejlesztőjének kell kifejezetten megadnia.

A kiemelt alkalmazások halmazát a Linux disztribúció karbantartói határozzák meg.

Javíthatja a körhinta csempét:

Hogyan állíthatja be a körhinta csempe háttérszínét

# Honnan származnak a metaadatok

A metaadatok, amelyekkel meghatározható, hogy egy szoftver milyen hardvert igényel, milyen korú felhasználók számára alkalmas, és azok a tényezők, amelyek hozzájárulnak ahhoz, hogy mennyire biztonságos a telepítése, mind az adott szoftver metainformációs fájljából származnak.

A metainformációs fájl egy XML-fájl. A fájl formátuma az AppStream specifikációban van megadva.

Nézze meg a GNOME Fájlok alkalmazás metainformációs fájlját.

Az appdata a metainfo régebbi elnevezése.

# Mi történik, ha a metaadatok hiányoznak

Ha a metaadatok hiányoznak egy alkalmazásnál, akkor a Szoftver csak találgatni tudja, hogy mi lehet az, és ezért nem sok információt tud megjeleníteni a felületein. A Szoftver találgatásai azon a tényen alapulnak, hogy a legtöbb szoftvert asztali számítógépekre tervezik.

Segíthet egy alkalmazás metaadatainak javításában!

# Hogyan adhat hozzá hiányzó információkat

Ha úgy találja, hogy egy alkalmazás oldaláról hiányoznak vagy helytelenek az információk, akkor kétféleképpen járulhat hozzá:

Jelentheti a hiányzó vagy helytelen metaadatokat az adott alkalmazás hibakövetőjében, hogy az alkalmazás fejlesztője javíthassa azokat.

A hiányzó vagy helytelen metaadatokat saját maga is kijavíthatja. Nézze meg az alábbi hogyan útmutatót, hogy hogyan kell ezt megtenni.

Mindkettőhöz először meg kell találnia az alkalmazás projektoldalát. A projektoldalra mutató hivatkozásnak általában az alkalmazás oldalán elérhetőnek kell lennie, ahogy itt látható. Ha nem, akkor egy egyszerű kereséssel kell megtalálnia az interneten.

Az alkalmazások tárhelyét jellemzően a GitLab vagy a GitHub biztosítja. Például a GNOME alkalmazások tárhelye a gitlab.gnome.org címen érhető el.

# Hogyan adhat hozzá hiányzó alkalmazás-képernyőképeket

Egy alkalmazás képernyőkép-információi a metainformációs fájljában lévő `<screenshots>` elemben vannak tárolva az alkalmazás `<component>` elemén belül.

Egy alkalmazáshoz ajánlott képernyőképek száma 5-10 között van. A képernyőképeknek ideális esetben PNG formátumúnak kell lenniük 16:9 képaránnyal és legalább 620 képpont szélességgel.

Itt vannak például a Szoftver alkalmazás képernyőkép-bejegyzései:

<screenshots> <screenshot type="default"> <image>https://gitlab.gnome.org/GNOME/gnome-software/raw/HEAD/data/metainfo/ss-overview.png</image> <caption>Overview panel</caption> </screenshot> <screenshot> <image>https://gitlab.gnome.org/GNOME/gnome-software/raw/HEAD/data/metainfo/ss-details.png</image> <caption>Details panel</caption> </screenshot> </screenshots>

# Hogyan javíthatja a helytelen biztonsági és jogosultsági információkat

Egy alkalmazás biztonsági és jogosultsági információi különböző forrásokból származnak, attól függően, hogy az alkalmazás hogyan van csomagolva. A hagyományosan csomagolt alkalmazások esetében, például az RPM vagy DEB formátumban lévőknél nem érhetők el biztonsági vagy jogosultsági információk, és semmit sem lehet tenni, hogy ezek hozzáadásra kerüljenek egy alkalmazáshoz.

A flatpak-alkalmazások esetében az információk az alkalmazás flatpak manifest fájljából származnak, amely meghatározza, hogy az alkalmazásnak milyen lyukakra van szüksége a védett környezetben. Ezen lyukak mindegyike jellemzően hozzájárul az alkalmazásnak a Szoftver alkalmazásban megjelenített biztonsági szintje csökkentéséhez – a „biztonságos” besorolástól a „potenciálisan nem biztonságos” besoroláson keresztül a „nem biztonságos” besorolásig.

Egy alkalmazás biztonsági szintjének javítása érdekében a védett környezetét a lehető legszigorúbbá kell tenni, eltávolítva a védett környezet engedélyeit ott, ahol nincs rájuk szükség, és portálokat kell használni a védett környezet engedélyei helyett, ahol ez lehetséges. A portálok használata nem csökkenti egy alkalmazás megjelenített biztonsági szintjét a Szoftver alkalmazásban.

Ha például az alkalmazás írási és olvasási hozzáférést kér a teljes fájlrendszerhez (`--filesystem=host`), akkor valóban szüksége van erre, vagy csak néhány meghatározott helyen lévő fájlhoz kell hozzáférnie? Ha ez a helyzet, akkor a fájlportál is használható, vagy a specifikusabb fájlrendszer-jogosultságok is megadhatók.

Ha az alkalmazás Waylanden működik, és csak tartalékként kell működnie az X11-en, anélkül hogy különleges X11-funkciókat használna, használhatná a `--socket=fallback-x11` kapcsolót a `--socket=x11` helyett?

A jövőben bizonyos jogosultságokra vagy más csomagolási formátumokra vonatkozó útmutatások kerülhetnek ide.

További olvasnivaló:

# Hogyan adhat hozzá hiányzó hardverinformációkat

Egy alkalmazás hardverinformációi a metainformációs fájljában lévő `<requires>`, `<recommends>` és `<supports>` elemekben vannak tárolva az alkalmazás `<component>` elemén belül.

A Szoftver megérti a `<control>` és a `<display_length>` elemeket.

Metaadatok példájáért nézze meg ezt a blogbejegyzést vagy ezt a blogbejegyzést.

# Hogyan adhat hozzá hiányzó tartalomértékelési információkat

Egy alkalmazás tartalomértékelési információi a metainformációs fájljában lévő `<content_rating>` elemben vannak tárolva az alkalmazás `<component>` elemén belül.

Az alkalmazásoknak az OARS 1.1 szabványt kell használniuk ennek az elemnek a kitöltéséhez. Ha a `<content_rating>` elem nincs megadva, akkor az alkalmazás tartalombesorolása ismeretlen. Ha meg van adva, de üres, akkor az alkalmazásnak nincs olyan tartalma, amely bármely közönség számára alkalmatlan lehet.

Használja az OARS előállítót az alkalmazáshoz megfelelő tartalombesorolási információk előállításához.

# Hogyan javíthatja a helytelen licencelési információkat

Egy alkalmazás licencelési információi a metainformációs fájljában lévő `<project_license>` elemben vannak tárolva az alkalmazás `<component>` elemén belül.

Az ebben az elemben lévő tartalomnak SPDX-kifejezésnek kell lennie, amely a projekt „fő” licencét írja le. Ez általában a kód licencét jelenti, és nem tartalmazza a dokumentáció vagy a kiegészítő tartalom licencét.

Ha az SPDX-kifejezés egyetlen licenc vagy több licenc „vagy” kombinációja, amelyek mindegyike az FSF vagy OSI által jóváhagyott, akkor az alkalmazás „szabad szoftvernek” tekinthető, és a licenc csempe is ezt mondja róla. Ellenkező esetben „tulajdonosi” szoftvernek minősül.

Ha egy alkalmazás „tulajdonosi” jelzéssel van megjelenítve, miközben úgy gondolja, hogy nem kellene, akkor valószínűleg a `<project_license>` elem tartalmazza a projekt dokumentációs licencét. Távolítsa el.

Például változtassa meg a licenc metaadatait erről:

<project_license>GPL-2.0+ and CC-BY-SA-3.0</project_license>

erre:

<project_license>GPL-2.0+</project_license>

További olvasnivaló:

Ne tegye (általában) a dokumentáció licencét az alkalmazásadatokba

# Hogyan adhat hozzá hiányzó hivatkozásokat

Egy alkalmazás hivatkozásai a metainformációs fájljában lévő `<url>` elemben vannak tárolva az alkalmazás `<component>` elemén belül.

Az appstream specifikációjában dokumentált hivatkozási típusok közül annyit adjon hozzá, amennyi az alkalmazáshoz elérhető. Ha egy adott hivatkozási típushoz nem létezik megfelelő oldal, akkor azt nem kell felvenni.

Itt vannak például a Szoftver alkalmazás erőforrás-hivatkozásai:

<url type="bugtracker">https://gitlab.gnome.org/GNOME/gnome-software/-/issues</url> <url type="contact">https://discourse.gnome.org/tag/gnome-software</url> <url type="contribute">https://welcome.gnome.org/app/Software/</url> <url type="donation">https://www.gnome.org/donate/</url> <url type="homepage">https://apps.gnome.org/Software</url> <url type="translate">https://l10n.gnome.org/module/gnome-software/</url> <url type="vcs-browser">https://gitlab.gnome.org/GNOME/gnome-software/</url>

# Hogyan állíthatja be a körhinta csempe háttérszínét

A körhinta csempe háttérszíne általában az alkalmazás ikonjából kerül automatikusan kinyerésre. Ha azonban ez a szín nem kielégítő, akkor az appstream `<branding/>` elemének használatával felülbírálható a deklarált színekkel (a 47.x sorozat óta). Ennek előnye, hogy több ügyfél használhatja a színeket.

Itt van például néhány arculati bejegyzés:

<branding> <color type="primary" scheme_preference="light">#ff00ff</color> <color type="primary" scheme_preference="dark">#993d3d</color> </branding>

Ne feledje, hogy a `scheme_preference` attribútum figyelmen kívül marad, a Szoftver a legjobb színt maga választja ki a témához.

A visszafelé kompatibilitás érdekében megmaradt a lehetőség, hogy a következő XML-t hozzáadja az alkalmazás metainformációiban lévő `<component>` elemhez:

<custom> <value key="GnomeSoftware::key-colors">[(124, 53, 77), (99, 16, 0)]</value> </custom>

de a `<branding/>` elemnek elsőbbsége van.

A `GnomeSoftware::key-colors` értéke egy `a(yyy)` típusú, szöveges formátumú GVariant, és az alkalmazás kulcsszíneinek rendezetlen halmazát jelenti. A halmaz minden eleme egy RGB formában lévő szín, amely a `(0, 0, 0)` és `(255, 255, 255)` közötti tartományban van.

A színeket úgy kell megválasztani, hogy:

Azonosíthatóak legyenek az alkalmazással, lehetőleg valamilyen módon illeszkedjenek az alkalmazás arculatához.

Kontrasztosak legyenek az alkalmazás ikonjának szélével, hogy ha háttérként használják mögötte, akkor az ikon megkülönböztethető legyen.

Kontrasztosak legyenek az Adwaita témában lévő előtér szövegszínében (`#2e3436`) és annak sötét változatában (`#eeeeec`). Ez általában egy közepes fényerősségszintű szín kiválasztását jelenti.

A kontrasztot a Kontraszt alkalmazás használatával lehet ellenőrizni.

Legalább egy színt meg kell adni. Több szín is megadható, ha egy szín nem elégíti ki a fenti követelményeket, és a Szoftver a legmegfelelőbbet fogja kiválasztani a körhinta csempében való használathoz. Ha pontosan egy szín van megadva, akkor annak fényereje és telítettsége módosítható, hogy javítsa a kontrasztot az előtér színével. Ha egynél több szín van megadva, akkor az előtérszínnel legjobban kontrasztos szín lesz kiválasztva, és annak fényereje és telítettsége nem kerül módosításra.

# Hogyan próbálhatja ki a körhinta csempe háttérszínének változtatásait

Módosítsa az alkalmazás metainformációs fájlját, majd futtassa a Szoftver alkalmazást a következővel:

gnome-software --show-metainfo=/path/to/app.metainfo.xml,icon=/path/to/app/icon.png

Az alkalmazás részletes oldala fog megjelenni. Ha visszanavigál a Szoftver áttekintő oldalára, akkor az Ön alkalmazása lesz az egyetlen a „kiemelt” körhintában.